Taraba, Tomáš, poslanec NR SR (2020-04-07):
Dámy a páni, ďakujem za slovo. Ja už som neplánoval vystúpiť, ale tak bral som to už svojím spôsobom, že pán minister financií nás o to aj poprosil. Ja počúvam všetky tieto príspevky, ale obávam sa, že viacerí z vás neboli na hospodárskom výbore, kde vystúpil štátny tajomník ministerstva financií, pretože pán minister bol odcestovaný. A na jednoduchú otázku, že či táto pomoc pre tých najbiednejších, ktorí sú ubití touto krízou a jednoducho sú dohnaní do situácie, že nedokážu splácať určitú dobu svoje spotrebné úvery a sú nútení požiadať o odklad, že či výsledok tohoto bude ten, že sa tá celková suma, ktorú budú musieť zaplatiť, zvýši o to obdobie dodatočných úrokov, tak odpovedal, že áno a že preto neodporúča tým ľuďom, ktorí to naozaj nepotrebujú, aby túto možnosť nevyužili. To sú slová vášho štátneho tajomníka. My sa tu nebavíme o tom, že my chceme zakázať podnikať bankám, ja mám veľmi ďaleko od toho, aby som presadzoval a obhajoval názory, ktoré by mali viesť k tomu, že zničme bankový sektor a podobne. Zdravý bankový sektor je nevyhnutný pre normálny chod ekonomiky, ale vy sa musíte jednoducho zmieriť s tým, že my budeme tu rozprávať za tých ľudí, ktorých direktívou, lebo vy ste použili slovo direktívy, tak direktívne ste rozhodli, že tí ľudia sú odrezaní od príjmu. Podnikatelia sú odrezaní od podnikania. Jednoducho štát, áno, má, ja by som nepoužil slovo direktíva, ja by som povedal, lebo diktát, ja by som povedal slovo, že štát má autoritu rozhodnúť na základe moci, ktorú vám alebo nám poslancom dala ústava. My máme možnosť rozhodnúť o tom, ako budú vyzerať zákony. A dnes, ak nie 10-krát, tak ani jedenkrát tu nezaznelo zo strany koaličných poslancov na adresu opozičných, akí sú to ekonomickí diletanti, ako už nech sú ticho, nech vás tu nezdržujú, ale jednoducho vy si zvykajte, my nemáme moc, vy máte ústavnú väčšinu, ale jednoducho tie 2, 10, 15, 20 minút, možno aj celý deň jednoducho my tu môžme sedieť a my budeme obhajovať záujmy našich voličov. A tento zákon môžete obhajovať ako chcete, váš štátny tajomník to povedal úplne technokraticky a povedal, to neni to výhodné pre ľudí a neodporúčam im to, pokiaľ to naozaj nepotrebujú. Takže takáto je situácia, to, že za to zahlasujete, ja mám ďaleko od toho, aby som povedal to, čo pán Ňarjaš, že ak budú Slováci platiť, nebudú platiť tie úroky, zdevalvuje naša mena, naša mena je euro, určite euro nezdevalvuje preto, lebo, lebo jednoducho ľudia budú prinútení si dať odklad splátok. Nemyslím si, že by na tom padli banky, ja si myslím, že to je normálne symbolické gesto, už keď to inak nevieme nazvať, my potrebujeme, aby ľudia proste legitímne cítili, že za nich bojujeme. Je dobré, že im chcete dať možnosť odklad splátok, ale nie je dobré, že sa im celková dlžná suma navýši o to obdobie, kedy budú platiť úroky, a tie úroky sa im k tej čiastke jednoducho prirátajú. A toto mi potvrdil na hospodárskom výbore štátny tajomník. Pokiaľ ide, pán minister, o to, že teda ste spomenuli Veľkú noc a Ježiša Krista, ja sa úprimne aj teším, vy ste vlastne konvertita, našli ste vieru, preto som veľmi rád, že človek kresťanského zamerania je na ministerstve financií, to znamená, ste človek, ktorý, v ktorého vkladáme dôveru, že, že budete obhajovať aj ten sociálny aspekt života. Ja mám ďaleko od toho, aby som teraz vyskakoval, a ľahšie sa rozpráva nám z lavice, ako, ako nepoznáme všetky strety, s ktorými vy sa denne proste ako minister financií konfrontujete. Ale na druhej strane vy akceptujte to, že my môžeme na plné ústa hovoriť v prospech ľudí, a oni nám píšu. A jednoducho my tu nechceme zaviesť žiaden diktát cien, nechceme tu zaviesť rozklad ústavy, boli by sme radi, keby ste nás, nám takúto nálepku nedávali, a myslím si, že vždy prinajmenšom za seba, ale ja to vidím aj za kolegov, som sa snažil prinášať proste riešenia a tie riešenia sme dávali aj dnes. Tak ďakujem veľmi pekne.